መድን ድርጅት የዋስትና ሽፋኑ ሦስት ትሪሊዮን ብር መድረሱን አስታወቀ
መንግሥታዊው የኢትዮጵያ መድን ድርጅት በ2011 የሒሳብ ዓመት መጨረሻ ድረስ ያስተናገዳቸው የመድን ውሎች የዋስትና ሽፋን መጠን ሦስት ትሪሊዮን ብር መድረሱን አስታወቀ፡፡ ይህ መጠን የድርጅቱ በመድን ውሎች ዋስትና ሽፋን በየዓመቱ እያደገ በመምጣት፣ እዚህ መድረሱን ማሳያ ነው ተብሏል፡፡ ድርጅቱ ዓርብ ጳጉሜን 1 ቀን 2011 ዓ.ም. ይፋ ባደረገው ሪፖርቱ በሒሳብ ዓመቱ የደረሰበት የመድን ውሎች ዋስትና ሽፋን መጠን፣ ከቀዳሚው ዓመት የ33.2 በመቶ ዕድገት የታየበት መሆኑ በሪፖርቱ ተመልክቷል፡፡በተጠናቀቀው ሒሳብ ዓመት 3.4 ቢሊዮን ብር የአረቦን ገቢ ማሰባሰብ መቻሉን ያስታወቀው መድን ድርጅት፣ በአረቦን አሰባሰብ የዕቅዱን 98.4 በመቶ ማሳካት መቻሉን ገልጿል፡፡ የተመዘገበው የአረቦን መጠን የ15.5 በመቶ ወይም የ461 ሚሊዮን ብር ዕድገት ያሳየ መሆኑን፣ ዋና ሥራ አስፈጻሚው አቶ ነፃነት ለሜሳ ባቀረቡት ሪፖርት ተመልክቷል፡፡ከተመዘገበው ጠቅላላ አረቦን ውስጥም 3.3 ቢሊዮን ብር ወይም 96.1 በመቶው ከጠቅላላ መድን ዘርፍ የተመዘገበ ሲሆን፣ ቀሪው 135.2 ሚሊዮን ብር ወይም 3.9 በመቶ ደግሞ ከረጅም ጊዜ መድን ዘርፍ የተመዘገበ ነው፡፡ ድርጅቱ በሒሳብ ዓመቱ ከኢንዱስትሪው አንፃር ያለው የአረቦን ገቢ ድርሻም 37.7 በመቶ እንደሆነ ተገልጿል፡፡ቀደም ካሉት ዓመታት ሲንከባለል ከመጣው ተሰብሳቢና በሒሳብ ዓመቱ ከሚሰበሰበው አረቦን 85 በመቶ አቅዶ፣ መሰብሰብ የተቻለው 80.8 በመቶውን እንደሆነም አስታውቋል፡፡ የድርጅቱ ዓመታዊ የካሳ ክፍያን በተመለከተ በሪፖርቱ እንደተቀመጠው፣ በሒሳብ ዓመቱ የካሳ ክፍያው ካለፈው ዓመት ያነሰ ነው፡፡ በሒሳብ ዓመቱ በደንበኞች ንብረትና ሕይወት ላይ ለደረሰ አደጋ የተፈጸመው የካሳ ክፍያ ካለፈው ዓመት ተመሳሳይ ወቅት ከተከፈለው ጋር ሲነፃፀር የሦስት በመቶ ቅናሽ ያሳየ መሆኑ ተገልጿል፡፡ ከተከፈለው የካሳ ክፍያ ውስጥ የጠቅላላ መድን ድርሻ  አንድ ቢሊዮን ብር ወይም 94.2 በመቶ ሲሆን፣ የረጅም ጊዜ መድን ዘርፍ 654 ሚሊዮን ብር ወይም 5.8 በመቶ ድርሻ መያዙ ተመልክቷል፡፡በተጨማሪም የድርጅቱ የጉዳት ካሳ ምጣኔ 45.6 በመቶ መሆኑን፣ ይህም ከዕቅዱም ሆነ ከኢንዱስትሪው የጉዳት ካሳ ምጣኔ ጋር ሲነፃፀር ዝቅ ያለ ነው ተብሏል፡፡ድርጅቱ ከተለያዩ የኢንቨስትመንት ገቢዎች ከ351.8 ሚሊዮን ብር በላይ ገቢ አግኝቷል፡፡ ከወለድ፣ ከሕንፃ ኪራይና ከሌሎች ገቢዎች የተገኘው ገቢ ከዕቅዱ ጋር ሲነፃፀር በ45.9 ሚሊዮን ብር ወይም በ15 በመቶ ጭማሪ አሳይቷል፡፡ እንዲሁም ባለፈው በሒሳብ ዓመት ከተገኘው የኢንቨስትመንት ገቢ ዘንድሮ የተገኘው የ36.6 ሚሊዮን ብር ወይም የ11.6 በመቶ ዕድገት ያሳየ እንደሆነም ገልጿል፡፡፡መድን ድርጅት በሒሳብ ዓመቱ ካከናወናቸው የኦፕሬሽን ሥራዎች፣ ከኢንቨስትመንትና ከሌሎች 1.4 ቢሊዮን ብር ጠቅላላ ገቢ ማግኘቱ ዓመታዊ ትርፉን እንዳሳደገለትም ተጠቅሷል፡፡ በዚህም በሒሳብ ዓመቱ ከታክስና ከሌሎች ተቀናሾች በፊት 854.7 ሚሊዮን ብር ማትረፉ ታውቋል፡፡ ይህ የትርፍ መጠን ካለፈው ዓመት የ24 በመቶ ብልጫ አለው ተብሏል፡፡ ከሪፖርቱ መረዳት የተቻለው በሒሳብ ዓመቱ ውጤታማ ሥራዎች ተከናውነዋል፡፡ በአንፃሩ ግን ውጤቱን ማግኘት ቢቻልም በተወሰኑ ዘርፎች ላይ የተፈለገውን ያህል መጓዝ እንዳልተቻለ ተገልጿል፡፡ የተለያዩ ችግሮች እንደነበሩ ተጠቁሞ፣ በሒሳብ ዓመቱ በዋነኛነት የነበረው ችግር የአገሪቱ ማኅበራዊ፣ ኢኮኖሚያዊና ፖለቲካዊ አለመረጋጋት ነው፡፡የትራፊክ አደጋ መጨመርና ከውጭ ምንዛሪ ተመን ክለሳ ጋር ተያይዞ የመለዋወጫ ዋጋና የጥገና ወጪ መናር ሌላው ችግር ነበር፡፡ ከውጭ ምንዛሪ እጥረት ጋር ተያይዞ ወደ አገር ውስጥ የሚገቡ ዕቃዎች በመቀነሳቸው፣ የመርከብ ላይ ጉዞ ዋስትና ሽፋን ገበያ በእጅጉ መቀነሱ ተገልጿል፡፡ ለትልልቅ የቴክኖሎጂ ፕሮጀክቶች ትግበራ አስፈላጊው የውጭ ምንዛሪ በበቂ ሁኔታና በአስተማማኝ መገኘት አለመቻሉ፣ ለጠለፋ ዋስትና የሚከፈለው አረቦን በውጭ ምንዛሪ መሆኑ፣ እንዲሁም በኮሜሳ አባል አገሮች መካከል ለሚቀርብ የካሳ ጥያቄ የውጭ ምንዛሪ ማስፈለጉን እንደ ችግር ከተነሱ ነጥቦች መካከል የሚጠቀሱ ናቸው፡፡ ከሕንፃ ፕሮጀክት ግንባታ ጋር በተያያዘም ያለው አፈጻጸም ተወስቷል፡፡ በሦስት ፕሮጀክቶች መሬትን ለመረከብ የተያዘው ዕቅድ መዘግየት የሚታይበት ተገልጿል፡፡ በተለይ በገበያው ውስጥ እየተስተዋለ ያለው በዋጋ ላይ ብቻ የተመሠረተው ጤናማ ያልሆነ ከፍተኛ ፉክክር በሒሳብ ዓመቱ ካጋጠሙ ችግሮች መካከል ተጠቃሽ ነው ተብሏል፡፡